b'\n_START_ARTICLE_\nGarje\n_START_SECTION_\nVzrok in nastanek bolezni\n_START_PARAGRAPH_\nSrbci, ki so povzro\xc4\x8ditelji garij, so obligatorni (obvezni) zajedavci. Imajo \xc5\xa1tiri pare nog. Sam\xc4\x8dki so manj\xc5\xa1i od samic. \xc5\xbdivljenjski cikel srbca se za\xc4\x8dne z jaj\xc4\x8decem, iz katerega se izvali li\xc4\x8dinka. Nadalje preide dve nimfni fazi, nakar se razvije odrasla \xc5\xbeu\xc5\xbeelka. Samec dose\xc5\xbee stopnjo odrasle \xc5\xbeu\xc5\xbeelke po okoli 14 dneh, samica po okoli 3 tednih. Le sami\xc4\x8dke vrtajo v ro\xc5\xbeeno plast vrknjice ko\xc5\xbee majhne rov\xc4\x8dke, dolge pribli\xc5\xbeno 1\xc2\xa0cm in se na koncu njih nahajajo kot drobne izboklinice. V rov\xc4\x8dkih izlo\xc4\x8dajo iztrebke ter le\xc5\xbeejo jaj\xc4\x8deca, dnevno izle\xc5\xbeejo 2-3 jaj\xc4\x8deca; v svojem \xc5\xbeivljenjskem ciklu pa 40-50. Sami\xc4\x8dka lahko v gostitelju do\xc4\x8daka starost do 60 dni, nato odmre; izven gostitelja pre\xc5\xbeivi najve\xc4\x8d 3\xe2\x80\x934 dni. Sam\xc4\x8dki se nahajajo na povr\xc5\xa1ju ko\xc5\xbee in i\xc5\xa1\xc4\x8dejo samice, po oploditvi samice pa odmrejo. Odrasla oseba ima pri oku\xc5\xbebi na ko\xc5\xbei povpre\xc4\x8dno 12 samic._NEWLINE_Oku\xc5\xbeba se med ljudmi prena\xc5\xa1a s tesnim telesnim stikom, najve\xc4\x8dkrat z le\xc5\xbeanjem v isti postelji. Redkeje se bolezen prena\xc5\xa1a prek obla\xc4\x8dil ali posteljnine. Ker pr\xc5\xa1ice izven ko\xc5\xbee pre\xc5\xbeivijo le nekaj dni, zra\xc4\x8denje posteljnine in obla\xc4\x8dil ali njihova neuporaba prekine krog oku\xc5\xbebe.\n_START_SECTION_\nEpidemiologija\n_START_PARAGRAPH_\nPogosto garje povezujemo z ne\xc4\x8distoto, vendar nesnaga ni pogoj za razvoj bolezni. Na splo\xc5\xa1no se srbci pojavljajo tam, kjer se sre\xc4\x8duje veliko ljudi (podobno kot u\xc5\xa1i). Zato pogosto prizadenejo domove za starostnike, otro\xc5\xa1ke vrtce, \xc5\xa1ole in celo bolni\xc5\xa1nice. Med ljudmi se garje prena\xc5\xa1ajo z medsebojnimi stiki. Pogosteje se pojavljajo tudi v \xc4\x8dasu vojn, naravnih nesre\xc4\x8d, migracij..._NEWLINE_Oku\xc5\xbeba prizadene ljudi vseh ras in socialnih slojev, v razvitih dr\xc5\xbeavah pa se pojavlja cikli\xc4\x8dno nihanje v pojavljanju garij - ve\xc4\x8dje \xc5\xa1tevilo obolelih se pojavi na vsakih 10-15 let. Garje so stalno navzo\xc4\x8de tudi v Sloveniji.\n_START_SECTION_\nSimptomi\n_START_PARAGRAPH_\nNajpogosteje je prizadeta ko\xc5\xbea na nepora\xc5\xa1\xc4\x8denih delih telesa z manj\xc5\xa1im izlo\xc4\x8danjem loja. Prizadeta je zlasti ko\xc5\xbea na prstih, zapestjih, zadnjici, spolovilih, komolcih, pod pazduhami, za u\xc5\xa1esi, v predelu pasa, na kolenih, stopalih ... Posebej so izpostavljene ko\xc5\xbene gube. Pri norve\xc5\xa1kih garjah in pri manj\xc5\xa1ih otrocih sta lahko prizadeta tudi vrat in glava. _NEWLINE_Posebej mote\xc4\x8de je hudo srbenje, ki ga ne povzro\xc4\x8dajo same pr\xc5\xa1ice, pa\xc4\x8d pa je posledica alergijske reakcije na njihove iztrebke. Srbenje se lahko pojavi tudi na predelih, ki sicer niso neposredno prizadeti. Srbenje postane pono\xc4\x8di intenzivnej\xc5\xa1e, ko se ko\xc5\xbea v postelji segreje; srbci so namre\xc4\x8d v toplem okolju dejavnej\xc5\xa1i. Posledi\xc4\x8dno zaradi srbe\xc5\xbea se bolnik praska in s tem povzro\xc4\x8da po\xc5\xa1kodbe na ko\xc5\xbei in prenos pr\xc5\xa1ic na druga mesta._NEWLINE_Poleg srbenja so zna\xc4\x8dilni \xc5\xa1e nekaj mm dolgi, nekoliko dvignjeni, rde\xc4\x8dkasto-rjavi, nepravilno zaviti rov\xc4\x8dki. Navadno jih je le nekaj. Za\xc4\x8detni del rov\xc4\x8dka je vstopno mesto samice in ga prekriva drobna krasta, slepi konec rov\xc4\x8dka pa je komaj opazen in se ka\xc5\xbee kot komaj zaznavna izboklina, v kateri je samica. Pojavljajo se tudi kot proseno zrno velike rde\xc4\x8dkasto rjave bun\xc4\x8dice, prekritez drobno krasto. Po nekaj dneh lahko pride do dodatne bakterijske oku\xc5\xbebe, kar lahko spominja na impetigo. _NEWLINE_Posebna in redka oblika garij so norve\xc5\xa1ke garje, ki se pojavljajo pri ljudeh z oslabljenim imunskim sistemom (bolniki z rakavimi obolenji, aidsom, zdravljeni z imunosupresivi...) in pri du\xc5\xa1evno prizadetih ljudeh. Na pordeli ko\xc5\xbei so simetri\xc4\x8dno razporejene, debele obloge lusk, podobne spremembam pri luskavici. Spremembe se pojavljajo tudi na obrazu, lasi\xc5\xa1\xc4\x8du in nohtih. Prizadeta ko\xc5\xbea je rde\xc4\x8da in se lu\xc5\xa1\xc4\x8di, v luskah pa so \xc5\xa1tevilne pr\xc5\xa1ice, zato je bolezen zelo nalezljiva.\n_START_SECTION_\nDiagnoza\n_START_PARAGRAPH_\nBolezen potrdimo z mikroskopskim pregledom postrgane ko\xc5\xbene spremembe. Bolezen je potrebno prijaviti regionalnemu zavodu za zdravstveno varstvo.\n_START_SECTION_\nZdravljenje\n_START_PARAGRAPH_\nU\xc4\x8dinkovito zdravilo je mazilo s permetrinom; praviloma \xc5\xbee enkratni nanos pomori pr\xc5\xa1ice. Permetrin je piretroidni insekticid, ki je za \xc4\x8dloveka varen. Pri nas je zaenkrat registriran le krotamiton (Eurax\xc2\xae). Uporabljajo se tudi drugi insekticidi. Pred za\xc4\x8detkom zdravljenja se svetuje kopel ter menjava posteljnine in perila, sledi tridnevno mazanje vsega telesa, razen glave in vratu, nato pa ponovna kopel in menjava perila in posteljnine. Za razku\xc5\xbeevanje vrhnje obleke zadostuje likanje, 4-5 dnevno zra\xc4\x8denje ali kemi\xc4\x8dno \xc4\x8di\xc5\xa1\xc4\x8denje. Potrebno je pregledati ljudi, ki so bili v tesnem stiku z oku\xc5\xbeeno osebo in jih ob najmanj\xc5\xa1em sumu na garje zdraviti.'